पर यहां चर्चा का केंद्र साहित्य का पुरस्कार है। साहित्य को लेकर पश्चिम में और उन से प्रभावित तीसरी दुनिया के एक बड़े और प्रभावशाली साहित्यिक-बौद्धिक वर्ग में लगातार यह कहा जाता है कि साहित्यिक रचना के साथ राजनीति को नहीं जोड़ा जाना चाहिए। सोवियत रूस के दौरान जिस तरह से पॉस्तरनाक, सोल्झनित्सिन, ब्रॉड्स्की (जो बाद में अमेरिकी नागरिक बन गए थे) और इवान बुनिन को नोबेल पुरस्कार दिए गए वे बहुत ही नियोजित तरीके से थे और निश्चय ही ये उन लेखकों के साहित्यिक महत्व से इतर कारणों से दिए गए थे। लगता है शीत युद्ध का नया अध्याय खुल गया है। पर चीन जिस तरह से इस पर प्रतिक्रिया कर रहा है वह निश्चित तौर पर उसकी कमजोरी का प्रतीक है। उसे अपनी असहमति जताने का पूरा अधिकार है लेकिन जरूरत से ज्यादा प्रतिक्रिया चीन को दुनिया की नजरों में खलनायक ही नहीं बना रही है बल्कि हास्यास्पद भी साबित कर रही है। यानी पश्चिम जो कहना चाहता है चीन प्रकारांतर से वही सिद्ध कर रहा है। चीन को विघटित सोवियत संघ से सबक लेना चाहिए। उसके जो लेखक और कलाकार बाहर जाना चाहते हैं उन्हें जाने दिया जाए। पश्चिम उनको तभी तक तरजीह देगा जब तक वे उसके लिए उपयोगी होंगे। न जाने कितने रूसी कवि और लेखक सोवियत युग के दौर में पश्चिमी देशों में गए थे और हर जगह हाथों-हाथ लिए जाते थे। तब उनकी उपयोगिता थी। पर जैसे ही सोवियत संघ का विघटन हुआ वे सारे के सारे लेखक, कलाकार और बुद्धिजीवी न जाने कहां बिला गए हैं। आज आप को एक भी समकालीन रूसी लेखक ऐसा नहीं मिलता जो पश्चिम की नजर में महत्व का हो। यहां तक कि सोल्झनित्सिन को भी बाद के दिनों में कोई पूछनेवाला नहीं था - न पश्चिम में और न ही अपने देश रूस में। पर साथ ही चीन के लिए यह भी सबक होना चाहिए कि जरूरत से ज्यादा बंद समाज चल नहीं सकता। जिस तरह से चीन ने लियु को मिलनेवाले नोबेल पुरस्कार के समाचार को दबाया - रेडियो, टीवी, अखबारों के अलावा इंटरनेट को भी सेंसर किया गया - वह स्वयं चीन की अपनी कमजोरी दर्शाता है। आखिर चीनी शासन अपनी ही जनता से क्यों डरा हुआ है? अगर वह सही है तो जनता को क्यों नहीं बतलाना चाहता कि उनके देश के खिलाफ पश्चिम किस तरह की छेडख़ानी कर रहा है। सच यह है कि वर्तमान चीनी व्यवस्था तो स्वयं में भी कई पूंजीवादी बुराईयों का शिकार हो चुकी है। असंतोष, असहमति और अभिव्यक्ति की स्वतंत्रता को आज के दौर में जब प्रौद्योगिकी कहां की कहां चली गई है, और इतने विशाल देश में, डंडे के जोर पर दबा पाना ज्यादा समय तक संभव नहीं है।